Her snekrer Geir Lundheim på familiehytten. Lite visste han da at det skulle koste ham dyrt å jobbe på sitt eget bygg i fritiden.

Mellom 2007 og 2011 var selvstendig næringsdrivende tømrer, Geir Lundheim, med jevne mellomrom i Nore og Uvdal kommune for å være med å bygge en 130 kvadratsmeter stor hytte som han og familien skulle bruke.

Uventet brev

Sammen med søsteren hadde Kongsberg-mannen arvet foreldrenes gamle hytte og bestemte seg for å rive den for å sette opp en ny. Søskenparet fikk med seg både ektefeller, barn og deres samboere til dugnadsarbeidet, og sakte men sikkert begynte den nye familiehytten å ta form.

Kari Lundheim Motrøen (Foto: Privat)

Men gleden over det vellykkede fellesprosjektet fikk en brå slutt tidligere i år.

Da fikk Lundheim brev fra Skatt Sør om at et bokettersyn av bedriften hans hadde avslørt at han ikke hadde rapportert inn timene han hadde brukt på hyttebyggingen.

Problemet var at siden han er selvstendig næringsdrivende tømrer, anses byggevirksomheten som bruk av bedriftens spesialkompetanse og er dermed momsbelagt.

– Jeg kunne ikke tro det. Dette måtte jo være en feil. Jeg bygget jo hytten på min egen fritid med mitt private verktøy og den var ikke ment for salg eller utleie, sier Lundheim til tv2.no.

Geir Lundheim (Foto: Privat)

Må kreve betaling av seg selv

Men det viste seg at momsreglene gjør ingen forskjell mellom spesialkompetanse brukt i jobbsammenheng eller på fritid. Så lenge du er selvstendig næringsdrivende, anses det som såkalt «uttak av varer eller tjenester fra virksomheten». Lundheim måtte altså fakturere seg selv for å ha bygget en hytte til seg og familien.

Skatt Sør hadde beregnet tømrerens innsats til 900 timer og momsen av dette ble beregnet til 83.530 kroner. I tillegg fikk han straffemoms og skjerpet tilleggsmoms fordi han ikke hadde ført timelister for arbeidet. Totalt måtte han betale et krav på 106.918 kroner.

– Det er helt ubegripelig. Ingen av de andre som deltok fikk momskrav. Om jeg hadde vært ansatt som tømrer, i stedet for selvstending næringsdrivende tømrer, hadde jeg ikke måttet betalt moms av egen arbeidsinnsats. Dette er dypt urettferdig. Jeg kunne forstått det dersom hytten var ment for salg, men jeg har jo ingen inntekter på den, bare utgifter.

Lundheim kontaktet Skatt Sør, men til ingen nytte. Etter mange krangler på telefonen, måtte han til slutt betale da regningen forfalt. Han og søsteren delte på regningen.

– Men jeg gir meg ikke. Nå skal jeg anke saken inn for klagenemda for skatt og moms. Det må jo være mulig å bruke skjønn.

(Artikkelen fortsetter under bildet)

Tatt opp i Stortinget

Oddsene er imidlertid mot ham. For på 1990-tallet var snekkeren Halvard Stensrud fra Gol i en tilsvarende sak. Han bygget sitt eget hus på fritiden, men fikk pålegg om å betale moms av arbeidsinnsatsen. Saken hans fikk stor oppmerksomhet i media og ble til slutt tatt opp i Stortinget.

Men han fikk ingen hjelp fra daværende finansminister Jens Stoltenberg.

«Regelen om uttak av varer og tjenester etter merverdiavgiftsloven er etter ordlyden absolutt og innebærer at alt uttak fra virksomheten skal avgiftsberegnes» het det i et skriftlig svar fra Stoltenberg, ifølge VG.

Siden den gang har reglene vært uforandret.

– Ja, regelverket er rimelig klart og merverdiavgiftloven har eksistert siden 1970. Likevel ser vi at håndverkere stadig gjør feil med uttaksavgift. Siden 2010 har vi hatt 112 etterkontroller og tatt inn 13,8 millioner kroner i skatt, sier underdirektør Roar Hansen i Skatt Sør kontrollavdelingen.

Årsaken er at man skal ikke kunne ha en ekstra fordel av å ha spesialkompetanse.

– Det er ikke alle som kan bygge en hytte. Kunnskapen han har gjør det avgiftspliktig. Man kan heller ikke gi prisavslag til seg selv, så han må fakturere timeprisen slik han ville gjort til en kunde, sier Hansen.

Han presiserer at han uttaler seg på generelt grunnlag og kjenner ikke saken til Lundheim.

Til Strasbourg

Men Lundheim forstår ikke argumentasjonen.

– Skal jeg ikke få bestemme min egen timepris? Hva med skobutikken som setter ned prisen på sko, må de betale moms og skatt av differansen?

Han sammenligner saken med andre yrkesgrupper.

– Det blir jo som om en kokk må betale moms hvis han lager mat hjemme, eller når en frisør klipper håret til sine egne barn. Det er latterlig. Nå tør jeg snart ikke slå inn en spiker i mitt eget hjem, sier han oppgitt.

Han har satt en revisor på saken for å ta saken videre opp i systemet. Om nødvendig går han til rettssak.

– Og jeg er villig til å ta saken helt til Strasbourg. Kanskje den kan skape presedens og reglene endres. Før det håper jeg imidlertid at politikerne endrer reglene så de blir både rettferdige og fornuftige, sier Lundheim, som også har startet en egen Facebook-gruppe.